b'\n_START_ARTICLE_\nDesmosomi\n_START_SECTION_\nEsiintyminen\n_START_PARAGRAPH_\nDesmosomeja esiintyy kudoksissa, joissa solujen t\xc3\xa4ytyy liitty\xc3\xa4 lujasti toisiinsa. T\xc3\xa4llaisia ovat esimerkiksi syd\xc3\xa4nlihassolut ja kerrostuneet epiteelit, kuten iho ja ruoansulatuskanavan epiteeli.\n_START_SECTION_\nRakenne\n_START_PARAGRAPH_\nDesmosomin kohdalla on valkuaisaineiden muodostama levym\xc3\xa4inen kasautuma, joka aiheuttaa paksuuntuman solukalvoon. Paksuuntuman kohdalla vierekk\xc3\xa4iset solukalvot ovat yhdensuuntaiset ja niiden v\xc3\xa4lill\xc3\xa4 on 25\xe2\x80\x9330 nm leve\xc3\xa4 tila. Soluv\xc3\xa4litilassa paksunnokset liittyv\xc3\xa4t toisiinsa ohuiden s\xc3\xa4ikeiden avulla. S\xc3\xa4ikeet sis\xc3\xa4lt\xc3\xa4v\xc3\xa4t adheesioproteiineja, esimerkiksi kadheriinia. Soluliman puolella paksunnokseen kiinnittyy sytokeratiinis\xc3\xa4ikeit\xc3\xa4 l. tonofilamentteja, jotka kulkevat solun l\xc3\xa4pi kiinnitt\xc3\xa4en solun eri puolilla olevat desmosomit toisiinsa. Sytokeratiinis\xc3\xa4ikeiden verkosto kiinnitt\xc3\xa4\xc3\xa4 paksunnokset my\xc3\xb6s solun tukirankaan antaen sille mekaanista kest\xc3\xa4vyytt\xc3\xa4.\n_START_SECTION_\nToiminnan h\xc3\xa4iri\xc3\xb6t\n_START_PARAGRAPH_\nVirheet desmosomin rakenteessa aiheuttavat vakavia syd\xc3\xa4men toimintah\xc3\xa4iri\xc3\xb6it\xc3\xa4, jotka johtavat siki\xc3\xb6n kuolemaan. Lis\xc3\xa4ksi desmosomien v\xc3\xa4hentyneest\xc3\xa4 m\xc3\xa4\xc3\xa4r\xc3\xa4st\xc3\xa4 seurauksena on n\xc3\xa4kyvi\xc3\xa4 muutoksia esimerkiksi siki\xc3\xb6n verenkierron muodostuessa ja ihon erilaistuessa.'